KIRJALLINEN KYSYMYS E-0848/02 esittäjä(t): Glenys Kinnock (PSE) komissiolle. Timantit.



Virallinen lehti nro 309 E , 12/12/2002 s. 0050 - 0051



KIRJALLINEN KYSYMYS E-0848/02 esittäjä(t): Glenys Kinnock (PSE) komissiolle (27. maaliskuuta 2002) Aihe: Timantit Kimberley-prosessin saattaminen onnistuneeseen päätökseen on tärkeää, mikäli maailmanlaajuinen kauppa konfliktialueilta tulevilla timanteilla halutaan lakkauttaa. Jos tätä kauppaa ei nopeasti lopeteta, miljoonat ihmiset, joiden elämään timanttien aiheuttamat konfliktit vaikuttavat, joutuvat edelleen kärsimään, samoin timanttiteollisuuden ja timanttien maine. Konfliktialueilta tulevien timanttien kaupan lopettaminen on erittäin tärkeää sellaisille maille kuten Botswana, joka tuottaa puhtaita timantteja ja jonka kestävä kehitys on riippuvainen niiden tuottamista tuloista, ja myös EU:n timanttiteollisuudelle. Voisiko komission näin ollen kertoa, onko se tyytyväinen Kimberley-prosessin tähänastiseen edistymiseen? Katsooko komissio, että lopullinen Kimberleyn sopimus tehokkaasti lopettaa konfliktialueilta tulevilla timantteilla käytävän kaupan? Uskooko komissio, että Kimberley-sopimuksen täytäntöönpano EU:n tasolla lopettaa tehokkaasti laittomien timanttien tulon Euroopan tarjontaketjuun? Christopher Pattenin komission puolesta antama vastaus (24. huhtikuuta 2002) Katkaistakseen aseellisten konfliktien ja konfliktialueilta tulevien timanttien kaupan välisen yhteyden Kimberley-prosessissa on sovittu onnistuneesti raakatimanttien kansainvälisessä kaupassa sovellettavasta sertifiointijärjestelmästä. Kimberley-prosessin ministeritason kokouksessa tehtiin 29. marraskuuta 2001 kyseistä järjestelmää koskevia yksityiskohtaisia ehdotuksia. Komissio on tyytyväinen neuvottelujen tulokseen. Yhdistyneiden Kansakuntien yleiskokous suhtautui ehdotuksiin myönteisesti 13. maaliskuuta 2002 hyväksytyssä päätöslauselmassaan. Kimberley-prosessin jäsenet kokoontuivat Ottawaan 18.20. maaliskuuta 2002 käsittelemään järjestelmän tiettyjä teknisiä osa-alueita. Ministeritason kokous pidetään marraskuussa 2002 Kimberley-sertifiointijärjestelmän samanaikaisen täytäntöönpanon käynnistämiseksi. Kimberley-järjestelmä koostuu sertifiointijärjestelmästä ja tuotannon, kuljetusten, viennin, tuonnin ja jälleenviennin valvomisen edellyttämistä vähimmäisvaatimuksista. Timanttiteollisuuden vapaaehtoisen omavalvonnan järjestelmä tarjoaa takuujärjestelmän, joka helpottaa raakatimantteihin liittyvien liiketoimien täydellistä jäljittämistä. Järjestelmään kuuluu myös valvontajärjestelmä, jonka yhteydessä on mahdollisuus tehdä tarkastuskäyntejä. Raakatimanttien sertifiointijärjestelmä sallii maiden tuoda ja viedä ainoastaan muista järjestelmään kuuluvista maista peräisin olevia sellaisia raakatimantteja, joiden mukana seuraa Kimberley-todistus, jossa todetaan, että kyseisen lähetyksen raakatimantteja on käsitelty Kimberley-prosessin raakatimanttien kansainvälisen sertifiointijärjestelmän määräysten mukaisesti osoittaen, että yksikään timanteista ei mitä todennäköisemmin ole peräisin konfliktialueilta. Järjestelmän rakenteella pyritään toimivuuteen ja hallinnollisten voimavarojen mahdollisimman vähäiseen käyttöön. Vaikka tällaisella järjestelmällä ei voida koskaan täysin poistaa konfliktialueiden timantteja laillisesta kaupasta, sillä epäilemättä vaikeutetaan konfliktialueiden timanttien kaupanpitoa yhteisössä ja sen ulkopuolella. Komissio aikoo tehdä ehdotuksen neuvoston asetukseksi Kimberley-sertifiointijärjestelmän täytäntöönpanemisesta mahdollisimman pian, jotta yhteisö voi osallistua järjestelmän käyttöönottoon viimeistään vuoden 2002 lopussa. Asetuksella säädetään koko yhteisön kattavasta valvontajärjestelmästä. Komissio odottaa järjestelmän vähentävän huomattavasti konfliktialueiden timanttien kauppaa. Se luottaa siihen, että Euroopan timanttiteollisuus tukee tehokkaasti järjestelmän täytäntöönpanoa eikä pyri kiertämään sitä. Kun järjestelmä otetaan käyttöön, on olemassa todellinen vaara, että laittomien timanttien salakuljetus lisääntyy, mikä saattaa edellyttää yhteisöltä valvonnan lisäämistä.